**ПРЕДЛОГ ЗАКОНА**

**О ИЗМЕНАМА И ДОПУНАМА ЗАКОНА О КУЛТУРИ**

**Члан 1.**

У Закону о култури („Службени гласник РС”, бр. 72/09, 13/16, 30/16 – исправка) члан 3. мења се и гласи:

**„Члан 3.**

Република Србија стара се о остваривању општег интереса у култури и о спровођењу културне политике као скупа циљева и мера подстицања културног развоја који се заснива на следећим начелима:

1) очување културног и историјског наслеђа;

2) слобода изражавања у културном и уметничком стваралаштву;

3) подстицање културног и уметничког стваралаштва;

4) отвореност и доступност културних садржаја;

5) уважавање културних и демократских вредности локалне, националне, регионалне, европске и светске традиције;

6) заштита и унапређење културне разноликости и јачање интеркултурног дијалога;

7) јачање капацитета културе и њених веза са другим областима (образовање, наука, туризам, спољни послови, омладина и др.) и интегрисање културног развоја у социо-економски и политички дугорочни развој демократског друштва;

8) демократичност културне политике;

9) равноправност субјеката у оснивању установа и других правних лица у култури и равноправност у раду свих установа и других субјеката у култури;

10) децентрализација у одлучивању, организовању и финансирању културних делатности у складу са културном политиком;

11) аутономија субјеката у култури;

12) подстицање одрживог развоја културне средине као интегралног дела животне средине;

13) неговање културе сећања, за чију примену је надлежан музеј жртава геноцида;

14) подстицање развоја међународне сарадње и размене у култури, мобилности уметника и прихватања добрих пракси, у циљу јачања креативности и иновативности актера у култури;

15) употреба информационе и комуникационе технологије и умрежавање установа културе и свих субјеката у култури.”

**Члан 2.**

Члан 6. мења се и гласи:

**„Члан 6.**

Општи интерес у култури обухвата:

1. стварање могућности за интензиван континуиран и усклађен културни развој;

2) откривање, стварање, проучавање, очување и представљање српске културе и културе националних мањина у Републици Србији;

3) стварање услова за развој и подстицање савременог културног и уметничког стваралаштва;

4) стварање услова за заштиту и коришћење српског језика и ћириличког писма;

5) стварање услова за очување, развој, богаћење и промовисање културног наслеђа;

6) откривање, евидентирање, прикупљање, истраживање, утврђивање, чување, одржавање и коришћење културних добара;

7) спровођење мера заштите културних добара, вођење регистара културних добара, вођење општег инвентара наслеђа Републике Србије;

8) истраживање, очување и коришћење добара од посебног значаја за културу и историју српског народа, која се налазе ван територије Републике Србије;

9) изградњу јединственог библиотечко-информационог система и матичне функције у библиотечкој делатности;

10) изградњу и унапређење јединственог информационог система у области заштите културног наслеђа;

11) изградњу и унапређење установа у области заштите културног наслеђа;

12) финансирање делатности установа културе и установа заштите чији је оснивач Република Србија, аутономна покрајина и јединица локалне самоуправе;

13) програме и пројекте установа културе, удружења у култури и других субјеката у култури који својим квалитетом доприносе развоју културе и уметности;

14) обезбеђивање услова за доступност културних садржаја;

15) подстицање и подршку заштити и унапређењу културних израза који су резултат креативности појединаца, група и друштава Срба у иностранству;

16) подстицање, унапређење и стварање услова за развој међународне културне сарадње;

17) стварање услова за слободан проток и размену културних израза и садржаја;

18) подстицање иновативности и креативности у култури;

19) подстицање и подршку међународним активностима установа, појединаца, група, организација, професионалне и креативне размене, у циљу побољшања међународног угледа државе, путем културе;

20) подстицање стручних и научних истраживања у култури;

21) спровођење и унапређивање едукације у области културе;

22) подстицање примене нових технологија у култури и дигитализације;

23) подстицање процеса дигитализације и развоја дигиталне истраживачке инфраструктуре у области заштите културног наслеђа и уметности;

24) подстицање младих талената у области културног и уметничког стваралаштва;

25) стварање услова за подстицање самосталног културног и уметничког стваралаштва;

26) подстицање аматерског културног и уметничког стваралаштва;

27) подстицање дечијег стваралаштва и стваралаштва за децу и младе у култури;

28) подстицање културног и уметничког стваралаштва особа са инвалидитетом и доступности свих културних садржаја особама са инвалидитетом;

29) регулисање тржиштва у области културе и подстицање спонзорисања, меценарства и донаторсва у култури;

30) подстицање развоја креативних индустрија;

31) подстицање културног и уметничког стваралаштва друштвено осетљивих група;

32) подршка установама културе у међуресорној сарадњи;

33) друга питања утврђена законом као општи интерес у области културе.

Средства за остваривање општег интереса у култури обезбеђују се у буџету Републике Србије, аутономне покрајине и јединице локалне самоуправе.”

**Члан 3.**

Назив изнад члана 8. и члан 8. мењају се и гласе:

### „Области културне делатности

#### Члан 8.

Културном делатношћу, у смислу овог закона, сматрају се послови нарочито у следећим областима:

1) књижевност (стваралаштво, преводилаштво);

2) музика (стваралаштво, продукција, интерпретација);

3) ликовне, примењене, визуелне уметности, дизајн, уметничка фотографија и архитектура;

4) позоришна уметност (стваралаштво, продукција и интерпретација);

5) уметничка игра - класичан балет, народна игра, савремена игра (стваралаштво, продукција и интерпретација);

6) филмска уметност и остало аудио-визуелно стваралаштво;

7) дигитално стваралаштво и мултимедији;

8) остала извођења културних програма и културних садржаја (мјузикл, циркус, пантомима, улична уметност и сл.);

9) делатност заштите у области непокретних културних добара;

10) делатност заштите у области покретних културних добара;

11) делатност заштите у области нематеријалног културног наслеђа;

12) библиотечко-информационе делатности;

13) научноистраживачке и едукативне делатности у култури;

14) менаџмент у култури;

15) употреба информационе и комуникационе технологије у културној делатности.

Уметничком делатношћу, у смислу овог закона, сматрају се послови у областима из става 1. тач. 1)–8) овог члана, осим делатности везаних за продукцију.

**Члан 4.**

У члану 10. став 1. после речи: „делатности” додају се речи: „од значаја за остваривање општег интереса у култури,”.

После става 2. додаје се став 3. који гласи:

„Аутономна покрајина, односно јединица локалне самоуправе обавезна је да до 1. марта текуће године извести министарство надлежно за културу о активностима реализованим у оквиру плана развоја културе, као и о средствима издвојеним за ту сврху за претходну годину.”

**Члан 5.**

После члана 11. додаје се члан 11а, који гласи:

**„Члан 11а**

Република Србија, аутономна покрајина и јединица локалне самоуправе**,** могу одредити поједину манифестацију или фестивал од посебног значаја за културу Републике Србије,аутономне покрајине или јединице локалне самоуправе.

Када јеманифестација или фестивал од посебног значаја за културу Републике Србије, одлуку о проглашењу доноси Влада на предлог министарства надлежног за културу.

Критеријуми за одређивање манифестација од националног значаја су:

1) капацитети за постизање односно одржавање уметничког, културног и друштвено релевантног континуитета;

2) постизање релеватних, стручној евалуацији подложних, уметничких и културних резултата;

3) допринос развоју домаће, националне односно регионалне културне сцене;

4) допринос отварању домаће културе и уметности релевантним светским тенденцијама;

5) посећеност и медијска покривеност;

6) међународна видљивост и релевантност и

7) допринос хуманистичким вредностима друштвене заједнице: солидарност, толеранција, инклузија, образовање, еколошка свест и др.”

**Члан 6.**

После члана 21. додаје се члан 21а, који гласи:

**„Члан 21а**

Сходно члану 6. тачка 13. овог закона, Српска академија наука и уметности, Матица српска, Српска књижевна задруга, као и Задужбина Илије Коларца, Вукова задужбина и Задужбина Доситеј Обрадовић уживају посебну бригу.”

**Члан 7.**

У члану 22. став 1. после речи: „делатности” додају се речи: „у складу са чланом 8. овог закона”.

**Члан 8.**

Члан 25. мења се и гласи:

**„Члан 25.**

Установе које обављају делатност заштите непокретних културних добара и делатност заштите архивске грађе оснива Република Србија.

Аутономна покрајина, односно јединица локалне самоуправе оснива установе које обављају делатност заштите непокретних културних добара и делатност заштите архивске грађе за територију аутономне покрајине, односно јединице локалне самоуправе

Влада може изузетно од става 1. овог члана основати установу која обавља делатност заштите непокретних културних добара и делатност заштите архивске грађе за територију више јединица локалне самоуправе.”

**Члан 9.**

Члан 25а мења се и гласи:

**„Члан 25а**

Централне установе заштите културних добара јесу: Републички завод за заштиту споменика културе, Архив Србије, Народни музеј у Београду, Народна библиотека Србије и Југословенска кинотека.

Установе савременог стваралаштва чији је оснивач Република Србија су: Народно позориште у Београду, Београдска филхармонија, Ансамбл народних игара и песама Србије „Коло”, Филмски центар Србије и Завод за проучавање културног развитка.

Обавеза установа културе чији је оснивач Република Србија, аутономна покрајина, односно јединица локалне самоуправе је да својим радом допринесу очувању, истраживању, проучавању, представљању, прикупљању и подстицању домаћег културног и уметничког наслеђа као и домаћег културног и уметничког савременог стваралаштва.”

**Члан 10.**

После члана 25а додаје се члан 25б, који гласи:

**„Члан 25б**

У обављању својих послова установа културе је обавезна да користи јединствена софтверска решења и да омогући доступност и размену података.

Дигитализација културног наслеђа је саставни део рада запослених у установи културе.

Ближи услови, процеси, стандарди и задаци у области дигитализације културног наслеђа и савременог стваралаштва и примене јединствених информационих система,  уређују се актом Владе.”

**Члан 11.**

У члану 33. додаје се став 2. који гласи:

„Установа може имати уметничког, односно програмског директора и уметнички, програмски, односно стручни савет, у складу са овим законом.”

Досадашњи став 2. постаје став 3.

**Члан 12.**

У члану 35. став 3. после речи: „расписује се” додаје се реч: „најкасније”.

У ставу 4. после речи: „запошљавање” додају се речи: „на огласној табли или у просторијама установе”.

У ставу 6.речи: „Неблаговремене, недопуштене, неразумљиве или непотпуне пријаве и пријаве уз које нису приложени сви потребни докази, управни одбор одбацује закључком против кога се може изјавити посебна жалба оснивачу у року од три дана од дана достављања закључка. Када је оснивач Република Србија, жалба се доставља Министарству.” бришу се.

Став 7. мења се и гласи:

„Управни одбор је дужан да поступа са пријавама на јавни конкурс у складу са законом којим се уређује управни поступак.”

У ставу 12. реч: „односно” брише се, а после речи: „Листе”, додају се речи: „односно ако министарство не предложи ниједног кандидата са Листе.”.

После става 12. додаје се нови став 13. који гласи:

„Уколико управни одбор не распише јавни конкурс у року који је утврђен у ставу 3. овог члана, обавезан је да о разлозима због којих јавни конкурс није расписан обавести оснивача.”

Досадашњи ст. 13 и 14. постају ст. 14 и 15.

**Члан 13.**

У члану 36. став 1. реч: „струци” замењује се речју: „култури”.

**Члан 14.**

У члану 37. после става 2. додаје се нови став 3. који гласи:

„Исто лице не може бити два пута именовано за вршиоца дужности директора из става 1. овог члана.”

Досадашњи ст. 3 и 4. постају ст. 4 и 5.

**Члан 15.**

После члана 51. додаје се члан 51а, који гласи:

**„Члан 51а**

Играчу уметничке игре запосленом у установи културе, а који ради на радном месту на коме се стаж осигурања рачуна са увећаним трајањем, радни однос престаје навршењем услова за стицање права на старосну пензију према прописима о пензијском и инвалидском осигурању, ако послодавац не може да обезбеди друго радно место за које запослени испуњава услове за рад.

Акт којим се планирају мере подршке унапређења уметничке игре у установама културе, на предлог министра надлежног за културу, доноси Влада уз претходну сагласност репрезентативних синдиката у области уметничких игара.

**Члан 16.**

У члану 55а тачка 13) брише се.

**Члан 17.**

У члану 55б после тачке 10) додају се тач. 11) и 12) које гласе:

„11) превођење стручних и научних текстова;

12) примена информационих и комуникационих технологија у култури.”

**Члан 18.**

У члану 56. став 3. мења се и гласи:

„Регистар репрезентативних удружења у култури (у даљем тексту: Регистар репрезентативних удружења), успоставља и води министарство надлежно за послове културе кao јединствену, централизовану и јавно доступну евиденцију у електронском облику.”

У ставу 4. после речи: „заступника и” додају се речи: „јединствену идентификациону ознаку, односно”.

После става 4. додаје се нови став 5. који гласи:

„Подаци из става 4. овог члана уписују се након добијања статуса репрезентативног удружења, односно доношења решења.“

Досадашњи ст. 5 и 6. постају ст. 6 и 7.

**Члан 19.**

У називу чланa 61. реч: „евиденцију” замењује се речју: „Регистар”.

У ставу 1. уводна реченица мења се гласи:

„Лице из [чл. 58-60.](http://we2.cekos.com/ce/faces/index.jsp%3F%26action%3Dpropis%26file%3D06868702.html%26path%3D06868702.html%26query%3Dkulturi%26mark%3Dfalse%26tipPretrage%3D1%26tipPropisa%3D1%26domen%3D0%26mojiPropisi%3Dfalse%26datumOd%3D%26datumDo%3D%26groups%3D0-%40-0-%40--%40--%40-0-%40-0%26regExpZaMarkiranje%3D#c0058) овог закона стиче статус лица које самостално обавља уметничку или другу делатност у области културе уписом у Регистар лица која самостално обављају уметничку или другу делатност у области културе, (у даљем тексту: Регистар лица) ако испуњава следеће услове:”

Став 2. мења се и гласи:

„Регистар лица води одговарајуће репрезентативно удружење у култури кao јединствену, централизовану и јавно доступну евиденцију у електронском облику. Проверу испуњености услова из става 1. овог члана врши одговарајуће репрезентативно удружење увидом у службене евиденције у складу са законом којим се уређује управни поступак и електронска управа.”

После става 2. додаје се нови став 3. који гласи:

„Регистар лица се води у циљу упознавања јавности о лицима која су добила статус самосталног уметника, вођења евиденције о другим ангажовањима самосталних уметника и вођења евиденције о уплатама законом прописаних доприноса за самосталне уметнике. Регистар лица је јаван у делу који се односи на име и презиме лица које је добило статус самосталног уметника.”

**Члан 20.**

После члана 61. додају се чл. 61а и 61б, који гласе:

„**Поступак регистрације**

**Члан 61а**

За утврђивање статуса лица које самостално обавља уметничку или другу делатност у области културе, лице из чл. 58-60. овог закона подноси јединствену пријаву у електронском облику одговарајућем репрезентативном удружењу у култури.

За лице који нема техничких могућности да достави пријаву у електронском облику, јединствену пријаву подноси уз помоћ репрезентативног удружења.

**Техничка помоћ за вођење регистра**

**Члан 61б**

Регистар репрезентативних удружења и Регистар лица воде се уз техничку подршку службе Владе надлежне за информационе технологије и електронску управу, која обавља послове техничке подршке у успостављању и вођењу регистра, послове који се односе на чување, спровођење мера заштите и обезбеђивање сигурности и безбедности података у регистру.”

**Члан 21.**

Члан 63. мења се и гласи:

**„Члан 63.**

Евиденцију лица која самостално обављају уметничку или другу делатност у области културе (у даљем тексту: евиденција), за сваку културну делатност, води одговарајуће репрезентативно удружење у културиу Регистру лица.

Податке из евиденције репрезентативно удружење у култури уписује у Регистар лица на основу службених евиденција електронским путем у складу са законом којим се уређује електронска управа.

У евиденцију из става 1. уписује се:

1) редни број уписа;

2) презиме (име једног родитеља) и име лица које самостално обавља уметничку или другу делатност у области културе;

3) датум и место рођења, општина, држављанство;

4) пребивалиште, адреса и број телефона;

5) делатност лица које самостално обавља уметничку или другу делатност у области културе;

6) датум почетка самосталног обављања делатности и број акта о утврђивању статуса лица које самостално обавља уметничку или другу делатност у области културе;

7) датум престанка обављања делатности;

8) подаци о испуњености услова прописаних чланом 61. став 1. овог закона, за стицање статуса лица које самостално обавља уметничку или другу делатност у области културе;

9) податке о уплати доприноса по основу уговорене накнаде;

10) промена података;

11) датум уписа;

12) напомена.”

**Члан 22.**

После члана 63. додаје се члан 63а, који гласи:

„**Јединствена база података**

**Члан 63а**

Регистар репрезентативних удружења је јединствена база података министарства надлежног за послове културе репрезентативних удружења у култури.

Регистар лица је јединствена база података репрезентативних удружења о лицима која самостално обављају уметничку или другу делатност у области културе.

Јединствена база података из става 1. овог члана успоставља се на основу постојећих евиденција које воде репрезентативна удружења.

Подаци о репрезентативним удружењима и лицима која самостално обављају уметничку или другу делатност у области културе уносе се у регистар регистрацијом репрезентативног удружења и подношењем јединствене пријаве у електронском облику лица која самостално обављају уметничку или другу делатност у области културе, као и ажурирањем података из постојећих надлежних регистара, база података и службених евиденција, које се воде у Републици Србији.

У Регистар репрезентативних удружења и Регистар лица се уписују следећи подаци из постојећих надлежних регистара, база података и службених евиденција:

1) матични број, порески идентификациони број, назив, седиште, адреса, датум оснивања, подручје културе, претежна делатност, име заступника из регистра удружења који води орган надлежан за вођење привредних регистара након добијања статуса репрезентативног удружења, односно доношења решења;

2) презиме (име једног родитеља) и име лица које самостално обавља уметничку или другу делатност у области културе, датум и место рођења, општина, држављанство из регистра матичних књига који води министарство надлежно за послове државне управе, након добијања статуса самосталног уметника;

3) општину, место и адресу пребивалишта из регистра пребивалишта које води министарство надлежно за унутрашње послове;

4) основ осигурања као и основице доприноса за обавезно социјално осигурање, висину уплаћених доприноса за обавезно социјално осигурање и период на који се та уплата односи, односно податке о уплати доприноса по основу уговорене накнаде, из централног регистра обавезног социјалног осигурања.”

**Члан 23.**

У члану 64. став 1. реч „евиденцију” замењује се речима: „Регистар лица”.

У ставу 2. реч „евиденције” замењује се речима: „Регистра лица”.

У ставу 3. број „15” замењује се речју: „осам”.

У ставу 6. реч „евиденције” замењује се речима: „Регистра лица”.

**Члан 24.**

У називу чланa 65. реч: „евиденције”, замењује се речима: „Регистра лица”.

У ставу 1. реч „евиденцију” замењује се речима: „Регистар лица”.

После става 1. додаје се став 2. који гласи:

„Подаци који се о лицима из става 1. овог члана прибављају по службеној дужности, ажурирају се одмах након промене у изворној евиденцији у складу са законом којим се уређује електронска управа.”

**Члан 25.**

У члану 66. став 1. реч „евиденције” замењује се речима: „Регистра лица”.

Став 2. мења се и гласи:

„Лице из става 1. овог члана брише се из Регистра лица по службеној дужности кад надлежно репрезентативно удружење у култури које води Регистар лица решењем утврди да то лице више не испуњава услове прописане у [члану 61.](http://we2.cekos.com/ce/faces/index.jsp%3F%26action%3Dpropis%26file%3D06868702.html%26path%3D06868702.html%26query%3Dkulturi%26mark%3Dfalse%26tipPretrage%3D1%26tipPropisa%3D1%26domen%3D0%26mojiPropisi%3Dfalse%26datumOd%3D%26datumDo%3D%26groups%3D0-%40-0-%40--%40--%40-0-%40-0%26regExpZaMarkiranje%3D#c0061) став 1. овог закона”.

**Члан 26.**

После члана 66. додају се чл. 66а–66ц, који гласе:

„**Обрада података о личности**

**Члан 66а**

Обрада података о личности који се воде у Регистру репрезентативних удружења и Регистру лица, врши се у складу са законом којим се уређује заштита података о личности.

Регистар репрезентативних удружења и Регистар лица се налазе у државном центру за чување и управљање података који обезбеђује физичку заштиту података у складу са законом којим се уређује електронска управа и информациона безбедност.

Подаци о личности користе се у сврху утврђену овим законом.

**Технички подаци у регистру**

**Члан 66б**

Регистар репрезентативних удружења и Регистар лица садрже и техничке податке којима се омогућава ефикасно, ажурно и законито успостављање, вођење и размена података из члана 63а овог закона, а нарочито:

1) идентификационе ознаке којима се повезују изворне службене евиденције на основу којих се уписују и користе подаци у регистру и то: јединствени матични број грађана, евиденцијски број странца, јединствени број који додељује централни регистар обавезног социјалног осигурања за потребе обавезног социјалног осигурања обвезницима доприноса и осигураним лицима и порески идентификациони број;

2) шифрарнике неопходне за вођење података у регистру;

3) евиденцију овлашћених лица органа из члана 3. овог закона, као и евиденцију о овлашћеним лицима удружења: лично име, јединствени матични број грађана, додељена права.

**Увид у податке из регистра**

**Члан 66ц**

Право на увид и права на основу оствареног увида у податке Регистра репрезентативних удружења и Регистра лица има лице на које се подаци односе у складу са одредбама закона којим се регулише заштита података о личности. Трећа лица имају права увида који се уређује одребама закона којим се регулише слободан приступ информацијама од јавног значаја.

Право на увид у податке Регистра лица има овлашћено лице приликом вршења послова у складу са законом.”

**Члан 27.**

У члану 71. став 1. речи „чл. 58–60” замењује се речима: „чланом 58”, а реч „евиденцију” замењује се речима: „Регистар лица”.

У ставу 2. реч „евиденцији” замењује се речима: „Регистру лица”.

**Члан 28.**

Члан 73. мења се и гласи:

**„Члан 73.**

Други субјекти у култури су:

1) задужбине и фондације у култури;

2) привредна друштва и предузетници регистровани за обављање делатности у култури;

3) културни центри Републике Србије у иностранству;

4) страни културни центри на територији Републике Србије;

5) друга правна лица у чијем се саставу налази музеј или збирка, односно која обављају послове чувања и излагања културних добара везаних за вршење њихове делатности.”

**Члан 29.**

Члан 74. мења се и гласи:

**„Члан 74.**

Установе чији су оснивачи Република Србија, аутономна покрајина, односно јединица локалне самоуправе, финансирају се или суфинансирају из буџета оснивача и других извора предвиђених овим законом.

Висину средстава за финансирање делатности установе из става 1. овог члана утврђује оснивач, на основу предлога годишњег програма рада и предлога финансијског плана установе за наредну годину и пројекцијама за наредне две године.

Предлог годишњег програма рада установа из става 1. овог члана садржи посебно исказана средства потребна за финансирање програма и пројеката у култури, као и средства потребна за финансирање текућих расхода и издатака.

Средстава за финансирање и суфинансирање међународних програма установа културе у циљу спровођења јавне и културне дипломатије, укључујући и предлагање и планирање активности и програма за културне центре Републике Србије у иностранству, обезбеђују се у буџету Републике Србије.

Установе културе из става 1. овог члана подносе оснивачу предлог годишњег програма рада и предлог финансијског плана за наредну годину и пројекцијама за наредне две године, најкасније до 20. јула текуће године.

Установе чији је оснивач Република Србија предлог годишњег програма рада и предлог финансијског плана за наредну годину и пројекцијама за наредне две године подносе министарству.”

**Члан 30.**

Члан 75. мења се и гласи:

**„Члан 75.**

Министарство, орган аутономне покрајине, односно орган јединице локалне самоуправе надлежан за послове културе, утврђује који ће се културни програми, делови програма, текући расходи и издаци установа из члана 74. став 1. овог закона, финансирати или суфинансирати средствима буџета Републике Србије, аутономне покрајине, односно јединице локалне самоуправе.

Руководилац органа из става 1. овог члана, односно скупштина јединице локалне самоуправе, а на основу предлога годишњег програма рада и предлога финансијског плана за наредну годину и пројекцијама за наредне две године, одлучује о висини укупних средстава за финансирање рада установа.

Министарство, орган аутономне покрајине, односно јединице локалне самоуправе надлежан за послове културе закључује са установом из става 1. овог члана годишњи уговор о финансирању делатности установе.

Средства из буџета Републике Србије, буџета аутономне покрајине, односно буџета јединице локалне самоуправе користе се у складу са законом којим се уређује буџетски систем.

Установа је дужна да наменски користи одобрена финансијска средства и поднесе извештај о реализацији културних програма и пројеката у року од 30 дана по завршетку програма, односно пројеката за које су додељена буџетска средства са доказима о наменском коришћењу финансијских средстава.

Извештај из става 5. овог члана саставни је део документације којом корисници правдају наменски утрошена средства.”

**Члан 31.**

Члан 76. мења се и гласи:

**„Члан 76.**

Најмање једном годишње Министарство, орган аутономне покрајине, односно орган јединице локалне самоуправе расписују јавне конкурсе ради прикупљања предлога за финансирање или суфинансирање пројеката у култури, као и пројеката уметничких, односно стручних и научних истраживања у култури.

Право учешћа на конкурсу имају установе, уметничка и друга удружења регистрована за обављање делатности културе, као и други субјекти у култури, осим установа културе чији је оснивач Република Србија, аутономна покрајина или јединица локалне самоуправе и који се финансирају сходно [члану 74.](http://we2.cekos.com/ce/faces/index.jsp%3F%26action%3Dpropis%26file%3D06868702.html%26path%3D06868702.html%26query%3Dkulturi%26mark%3Dfalse%26tipPretrage%3D1%26tipPropisa%3D1%26domen%3D0%26mojiPropisi%3Dfalse%26datumOd%3D%26datumDo%3D%26groups%3D0-%40-0-%40--%40--%40-0-%40-0%26regExpZaMarkiranje%3D#c0074) овог закона, те не могу учествовати у конкурсима које расписују њихови оснивачи.

Право учешћа на конкурсима који су намењени очувању и промоцији српске културе у иностранству имају установе, удружења и други субјекти у култури, који су у иностранству регистровани за обављање културне делатности.

О избору пројеката по расписаном јавном конкурсу одлучује министар, односно надлежни орган аутономне покрајине, односно надлежни орган јединице локалне самоуправе, на образложени предлог стручне комисије коју образује орган који расписује конкурс (у даљем тексту: Комисија).

Национални савет националне мањине даје предлог за расподелу средстава која се додељују путем јавног конкурса из буџета Републике, аутономне покрајине или јединице локалне самоуправе установама, манифестацијама и удружењима националне мањине у области културе.

Чланови Комисије се бирају из реда угледних и афирмисаних уметника и стручњака у култури посебно за сваку област културне делатности која је предмет конкурса. Члан Комисије не може учествовати у вредновању пројеката у који је на било који начин укључен или ако постоји неки од разлога предвиђених законом којим се уређује сукоб интереса.

Висину накнаде за рад чланова Комисија утврђује министар, односно надлежни орган аутономне покрајине, односно надлежни орган јединице локалне самоуправе у складу са расположивим средствима у буџету.

Са изабраним подносиоцима пројеката закључују се уговори о њиховом финансирању, односно суфинансирању.

Исплата средстава из буџета Републике Србије, буџета аутономне покрајине, односно буџета јединице локалне самоуправе, врши се на основу решења о преносу средстава.

Министарство, орган аутономне покрајине, односно орган јединице локалне самоуправе може закључити уговор о финансирању или суфинансирању пројеката у култури и без јавног конкурса, ако се ради о изузетно значајном пројекту који није било могуће унапред планирати и уколико тај пројекат испуњава најмање три критеријума утврђена актом из става 13. овог члана, с тим да се за појединачна давања може определити највише 25% средстава од укупне масе одобрених буџетских средстава за намене из става 1. овог члана.

Средства за финансирање или суфинансирање програма и пројеката који се реализују у складу са потписаним међународним уговорима, средства за реализацију програма и пројеката који се спроводе у сарадњи са међународним организацијама, средства за плаћање партиципације у међународним фондовима, суфинансирање или финансирање пројеката који проистичу из потписаних или потврђених међународних билатералних споразума, програма, протокола и меморандума о сарадњи у области културе и других међународних обавеза, као и средства за програме и пројекте у области јавне и културне дипломатије, укључујући и програме намењене културно-информативним центарима Републике Србије у свету, обезбеђују се у буџету Републике Србије, у буџету аутономне покрајине, односно јединице локалне самоуправе.

Ближа мерила, критеријуме и начин избора пројеката у култури који се финансирају и суфинансирају из буџета Републике Србије, аутономне покрајине, односно јединица локалне самоуправе утврђује Влада, у складу са начелима културног развоја, а нарочито уважавањем културних и демократских вредности локалне, регионалне и националне традиције, културне разноликости, очувањем културе националних мањина и добара од посебног значаја за културу и историју српског народа, која се налазе ван територија Републике Србије.”

**Члан 32.**

У члану 77. у ставу 4. речи: „у трајању од једне године”, замењују се речима: „који важи до краја фискалне године”.

**Члан 33.**

Члан 79. мења се и гласи:

**„Члан 79.**

Инспекцијски надзор над применом овог закона и прописа донетих на основу овог закона врши министарство.

На територији аутономне покрајине, инспекцијски надзор над применом овог закона и прописа донетих на основу овог закона врши надлежни орган аутономне покрајине, као поверени посао.”

#### Члан 34.

После члана 85. додаје се члан 85а, који гласи:

**„Члан 85а**

Подзаконски прописи за спровођење овог закона донеће се у року од шест месеци од дана ступања на снагу овог закона.”

**Члан 35.**

Овај закон ступа на снагу осмог дана од дана објављивања у „Службеном гласнику Републике Србије”.